## Rješenje Agencije za zaštitu tržišnog natjecanja klasa: UP/I 430-01/2009-04/01, urbroj: 580-03-2009-43-005 od 25. svibnja 2009.

### NN 81/2009 (10.7.2009.), Rješenje Agencije za zaštitu tržišnog natjecanja klasa: UP/I 430-01/2009-04/01, urbroj: 580-03-2009-43-005 od 25. svibnja 2009.

AGENCIJA ZA ZAŠTITU TRŽIŠNOG NATJECANJA

1961

Agencija za zaštitu tržišnog natjecanja na temelju članka 13. stavka 1. i 3. Zakona o državnim potporama (»Narodne novine«, broj 140/05) u upravnom postupku odobrenja državne potpore u obliku subvencije poduzetniku Zračna luka Osijek d.o.o., sa sjedištem u Osijeku, Klisa, Vukovarska ulica 67, na temelju zahtjeva Ministarstva mora, prometa i infrastrukture, na temelju odluke sa 15. sjednice Vijeća za zaštitu tržišnog natjecanja, održane 25. svibnja 2009., donosi sljedeće

RJEŠENJE

I. Odobrava se državna potpora u obliku subvencije sadržana u Odluci o otvorenosti Zračne luke Osijek d.o.o. u razdoblju od 2009. do 2013. godine, od 20. veljače 2009. i u Odluci o dopunama Odluke o otvorenosti Zračne luke Osijek d.o.o. u razdoblju od 2009. do 2013. godine, od 24. travnja 2009., kako slijedi: za 2009. u iznosu od 4.140.789,00 kuna, za 2010. u iznosu od 3. 477.788,00 kuna, za 2011. u iznosu od 1.595.000,00 kuna, za 2012. u iznosu od 692.935,00 kuna i za 2013. u iznosu od 660.662,00 kuna, jer je sukladna Zakonu o državnim potporama.

II. Zračna luka Osijek d.o.o., u obvezi je u razdoblju od 2009. do 2013. voditi zasebno interno knjigovodstvo za prihode i rashode koji se odnose na obavljanje službe od općeg gospodarskog interesa. Prilikom vođenja odvojenog internog knjigovodstva poduzetnik Zračna luka Osijek d.o.o. mora slijediti kriterije koji su zasnovani na općeprihvaćenim troškovno-računovodstvenim načelima. Iznos naknade troškova, za svaku godinu u razdoblju od 2009. do 2013. nastalih obavljanjem službe od općeg gospodarskog interesa, procijenit će se temeljem poslovnih rezultata iz prethodne godine, dok će se konačni obračun naknade troškova izvršiti najkasnije do 31. ožujka tekuće godine za prethodnu godinu, uz uvjet da iznos naknade ne može biti viši od iznosa za pojedinu godinu, navedenih u točki I. izreke ovog rješenja.

III. Ministarstvo mora, prometa i infrastrukture dostavit će Agenciji za zaštitu tržišnog natjecanja dokaz o vođenju zasebnog knjigovodstva poduzetnika Zračna luka Osijek d.o.o. kao i konačne obračune iz točke II. izreke ovog rješenja zajedno sa godišnjim financijskim izvješćima za poduzetnika Zračna luka Osijek d.o.o. za razdoblje od 2009. do 2013. i to najkasnije do 30. travnja tekuće godine za prethodnu godinu.

IV. Ovo rješenje bit će objavljeno u »Narodnim novinama«.

Obrazloženje

1. Zahtjev za pokretanje postupka

I. Agencija za zaštitu tržišnog natjecanje (dalje: Agencija) zaprimila je 19. ožujka 2009., zahtjev od Ministarstva mora, prometa i infrastrukture (dalje: Ministarstvo), klasa: 400-01/05-01/76, urbroj: 530-09-09-1, od 24. veljače 2009., u svezi odobrenja državne potpore za obavljanje službe od općeg gospodarskog interesa poduzetniku Zračna luka Osijek d.o.o., sa sjedištem u Osijeku, Klisa, Vukovarska ulica 67 (dalje: Zračna luka Osijek d.o.o.).

U privitku predmetnog zahtjeva, dostavljena je sljedeća dokumentacija: Odluka Ministarstva o obvezi otvorenosti Zračne luke Osijek d.o.o. za javni zračni promet u razdoblju od 2009.-2013. godine, klasa: 343-03/09-01/5, urbroj: 530-09-09-1, od 20. veljače 2009. (dalje: Odluka od 20. veljače 2009.), Obrazac prijave državne potpore (dalje: Obrazac prijave), Izvješće o poslovanju poduzetnika Zračna luka Osijek d.o.o. za 2006. i 2007. i Analiza i projekcija troškova poduzetnika Zračna luka Osijek d.o.o.

S obzirom da dostavljena Odluka od 20. veljače 2009. nije sadržavala sve podatke koji se odnose na obavljanje službe od općeg gospodarskog interesa, te da ostala naprijed navedena dokumentacija nije bila dostatna za donošenje meritorne odluke, Agencija je zahtjevom, klasa: UP/I 430-01/2009-04/01, urbroj: 580-03-09-43-02, od 27. ožujka 2009., zatražila dostavu dodatne dokumentacije i očitovanja.

Također, 10. travnja 2009., u sjedištu Agencije, održan je sastanak između predstavnika Ministarstva i stručne službe Agencije, u svezi naputaka i objašnjenja o načinu izrade dopuna Odluke od 20. veljače 2009.

Konačno, 13. svibnja 2009., Agencija je od Ministarstva zaprimila Odluku o dopunama Odluke o obvezi otvorenosti Zračne luke Osijek d.o.o. za javni zračni promet u razdoblju od 2009. do 2013. (dalje: Odluka o dopunama) i izmijenjeni Obrazac prijave.

Za potrebe postupka izvršen je i uvid na službene web-stranice poduzetnika Zračna luka Osijek, www.osijek-airport.hr.

Zahtjev je podnesen sukladno članku 12. stavku 1. Zakona o državnim potporama (»Narodne novine«, broj 140/05; dalje: ZDP) jer financijska sredstva koja Ministarstvo dodjeljuje poduzetniku Zračna luka Osijek d.o.o. sadrže elemente državne potpore.

Na prijedloge akata podnesene sukladno članku 12. stavku 1. ZDP-a, Agencija donosi rješenje iz članka 13. ZDP-a.

2. Propisi primijenjeni tijekom postupka pred Agencijom

Budući da se zahtjev Ministarstva odnosi na odobrenje državnih potpora u obliku subvencije za obavljanje službe od općeg gospodarskog interesa zračnim lukama, osim odredbi ZDP-a, Agencija je u postupku primijenila sljedeće pravne akte:

2.1. Odluku o objavljivanju pravila o potpori u prometu (»Narodne novine«, broj 141/08) u kojoj je sadržano Priopćenje Komisije – Smjernice zajednice za financiranje zračnih luka i potpora za započinjanje poslovanja zračnih kompanija koje lete iz regionalnih zračnih luka (Službeni list Europske unije, serija C, broj 312, od 9. prosinca 2005, dalje: Priopćenje Komisije) koje se primjenjuje na i zračne luke,

2.2. U slučaju kada se »malim regionalnim zračnim lukama« (kategorija D kako je to niže navedeno u točki 3.1. obrazloženja ovog rješenja), povjeri obavljanje službe od općeg gospodarskog interesa, za čije se obavljanje dodjeljuje operativna potpora, na takve potpore može se primijeniti izuzeće iz članka 4. stavka 3. točke e) ZDP-a, ako su ispunjeni uvjeti iz Odluke Komisije od 28. studenog 2005. o primjeni članka 86. stavka 2. Ugovora o EZ-u na državne potpore koje se dodjeljuju u obliku naknada određenim poduzetnicima kojima je povjereno obavljanje usluga od općeg gospodarskog interesa (Službeni list Europske unije, serija L, broj 312/67, od 29. studenog 2005., str. 67-73; dalje: Odluka Komisije), kako to proizlazi iz točke 41. i 63. Priopćenja Komisije, sadržanog u Odluci o objavljivanju pravila o potpori u prometu.

Stoga je u konkretnom slučaju primijenjena i Odluka o objavljivanju pravila o državnoj potpori u obliku naknade za javne usluge (»Narodne novine«, broj 39/08,), koja osim Odluke Komisije sadrži i presudu Europskog suda od 24. srpnja 2003. u predmetu C-280/00 Altmak Trans GmbH i Regionalna Vlada Megdeburg protiv Nahverkehrsgesellschaft Altmark GmbH, a koja određuje u kojim slučajevima naknada za obavljanje službe od općeg gospodarskog interesa ne predstavlja državnu potporu.

3. Utvrđivanje činjenica

Temeljem dostavljenih podataka u postupku je utvrđeno sljedeće:

3.1. Poduzetniku Zračna luka Osijek d.o.o. od strane Ministarstva, povjereno je obavljanje službe od općeg gospodarskog interesa.

Poduzetnik Zračna luka Osijek d.o.o. upisan je u registru Trgovačkog suda u Osijeku pod matičnim brojem subjekta upisa: 030026579, sa sjedištem u Osijeku, Klisa, Vukovarska ulica 67.

Predmet poslovanja poduzetnika odnosi se na osnovnu i sekundarnu djelatnost. Osnovna djelatnost predstavlja skup svih aktivnosti koje se odnose na prihvat i otpremu zrakoplova, boravak zrakoplova u zračnoj luci, prihvat i opremu putnika i prtljage, roba, stvari i pošte.

U sekundarne djelatnosti poduzetnika ubrajaju se, između ostalog, sljedeće poslovne aktivnosti agencijski poslovi, skladištenje stvari, cestovni prijevoz stvari i putnika, najam vozila, ugostiteljske usluge, davanje u zakup poslovnih prostora, davanje u zakup unutarnjih i vanjskih reklamnih prostora, zakup poljoprivrednih površina te prodaja u trgovinama u bescarinskoj zoni zračne luke i slično.

Temeljni kapital poduzetnika iznosi 26.208.000,00 kuna. Većinski vlasnik poduzetnika je Republika Hrvatska s 55 posto udjela u temeljnom kapitalu, dok Grad Osijek i Osječko-baranjska županija zajedno imaju 45 posto udjela u temeljnom kapitalu. U poduzetniku je stalno zaposleno 45 radnika.

Temeljem članka 1. stavka 2. Zakona o zračnim lukama (»Narodne novine« 19/98), Zračna luka Osijek predstavlja dobro od interesa za Republiku Hrvatsku.

Prema kategorizaciji iz točke 11. i 15. Priopćenja Komisije, poduzetnik pripada kategoriji D, pod nazivom »male regionalne zračne luke«, jer je godišnji broj putnika manji od jedan milijun, iz čega proizlazi da ista ne predstavlja značajnu konkurenciju susjednim zračnim lukama čija se tržišta preklapaju.

3.2. Odluka od 20. veljače 2009. i Odluka o dopunama

Odluka od 20. veljače 2009. odnosno Odluka od dopunama, predstavlja akt temeljem kojeg je poduzetniku Zračna luka Osijek d.o.o, kao operateru Zračne luke Osijek povjereno obavljanje usluga od općeg gospodarskog interesa u razdoblju od 2009. do 2013., sukladno Naredbi o vremenu otvorenosti aerodroma za javni zračni promet. Naime, temeljem Zakona o zračnom prometu (»Narodne novine«, 132/98), predviđeno je da, ovisno o prometu, svaka pojedina zračna luka mora biti otvorena za javni zračni promet, te se za svaku godinu posebno, donosi posebna Naredba o vremenu otvorenosti zračne luke za javni zračni promet.

Sukladno Naredbi o vremenu otvorenosti aerodroma za javni zračni promet za 2009. (»Narodne novine«, broj 39/09), Zračna luka Osijek mora biti otvorena za javni zračni promet u razdoblju od 29. ožujka 2009. do 24. listopada 2009., ponedjeljkom od 08. do 12.00 sati te od utorka do petka od 08.00 do 15.00 sati. U razdoblju od 10. svibnja do 24. listopada 2009. mora biti otvorena i nedjeljom od 10.30 do 13.30 sati.

Temeljem odredbi iz točke 41. Priopćenja Komisije, u slučajevima kada se zračnim lukama u kategoriji D povjeri obavljanje usluga od općeg gospodarskog interesa, dopušteno je na naknadu za obavljanje takve usluge primijeniti izuzeće ukoliko budu ispunjeni svi uvjeti iz članaka 4., 5. i 6. Odluke Komisije koji se odnose na davanje ovlaštenja za obavljanje usluge od općeg gospodarskog interesa, na iznos naknade odnosno na nadzor u cilju izbjegavanja prekomjerne naknade.

S obzirom da Odluka od 20. veljače 2009., nije sadržavala sve potrebne elemente predviđene pravilima iz Odluke Komisije, Ministarstvo je naknadno izradilo Odluku o dopunama od 24. travnja 2009.

Iz točke I. Odluke od 20. veljače 2009., proizlazi da se aktivnosti koje čine skup tehničko-tehnoloških poslova i operacija u funkciji sigurnog posluživanja zračnog prometa zrakoplova putnika, roba, stvari i pošte smatraju uslugama od općeg gospodarskog interesa. Nadalje, sve ostale aktivnosti kojim se poduzetnik bavi, a koje su opisane u točki III.a. Odluke o dopunama, a koje se odnose na sekundarnu djelatnost opisanu u točki 3.1. obrazloženja ovog rješenja, ne smatraju se uslugama od općeg gospodarskog interesa.

Naime, prema točki 34. Priopćenja Komisije sveukupno upravljanje zračnom lukom kao usluga od općeg gospodarskog interesa ne smije pokrivati djelatnosti koje nisu izravno povezane s osnovnim aktivnostima a koje su navedene u stavku 53. točki (iv) Priopćenja Komisije, primjerice obavljanje komercijalnih aktivnosti koje nisu izravno povezane s ključnim aktivnostima zračne luke, uključujući izgradnju, financiranje, korištenje i iznajmljivanje zemljišta i zgrada, ne samo za ured i skladištenje već i za hotele i slično.

S obzirom da poduzetniku Zračna luka Osijek d.o.o. nije u mogućnosti iz ostvarenog prihoda pokriti ostvarene rashode. Ministarstvo je preuzelo obvezu navedenom poduzetniku, nadoknaditi navedenu razliku. Naknada će se isplaćivati za svaku poslovnu godinu u predmetnom razdoblju u obliku subvencije, a obuhvaćat će pokriće svih izravnih varijabilnih i fiksnih troškova, kao i pokriće srazmjernog udjela zajedničkih režijskih troškova nastalih tijekom pružanja usluga od općeg gospodarskog interesa kako to proizlazi iz točke III. Odluke od 20. veljače 2009. i točke III.b. Odluke o dopunama.

Sredstva za naknadu osigurat će se na poziciji Ministarstva (A570333-Osiguranje sigurnosno prometnih standarda u zračnim lukama Republike Hrvatske) u Državnom proračunu Republike Hrvatske, kako je to određeno točkom IV. i V. Odluke od 20. veljače 2009.

Točkom III.c Odluke o dopunama određeni su parametri za obračun, nadzor i kontrolu naknade za obavljanje službe od općeg gospodarskog interesa.

Točkom VI. Odluke od 20. veljače 2009. određeno je da je poduzetnik Zračna luka Osijek d.o.o. u obvezi voditi odvojene interne financijske izvještaje i računovodstvo prihoda i rashoda za obavljanje usluga od općeg gospodarskog interesa od ostalih aktivnosti.

Sukladno točki III.d. Odluke o dopunama, nadzor i kontrolu isplaćenih naknada za obavljanje usluga od općeg gospodarskog interesa obavljati će Ministarstvo krajem svake godine odnosno prema potrebi. Iznos navedene naknade ne smije premašiti iznos koji nije nužan za pokrivanje troškova nastalih uslijed obveze pružanja predmetnih usluga, uzimajući u obzir relevantne prihode i razumnu dobit od obavljanja istih.

Naknada za usluge od općeg gospodarskog interesa ne smiju se koristiti suprotno odobrenim namjenama, jer bi u suprotnom predstavljale nedopuštenu državnu potporu, za koju se može naložiti povrat. Ukoliko iznos prekomjerne naknade ne premašuje 10 posto iznosa godišnje naknade, takav se iznos, u opravdanim slučajevima, može prenijeti u sljedeću poslovnu godinu, a za visinu tih sredstava poduzetniku će se umanjiti iznos sredstava za iduću godinu.

Analiza dodijeljenih sredstava izvršit će se na kraju odobrenog razdoblja za davanje naknade u zadnjem tromjesečju 2013., temeljem čega će Ministarstvo preispitati daljnju opravdanost subvencioniranja poslovanja poduzetnika. Ministarstvo je u obvezi čuvati predmetnu dokumentaciju najmanje 10 godina.

3.3. Poslovanje poduzetnika i način izračuna naknade za obavljanje usluge od općeg gospodarskog interesa

U Tabeli 1. prikazani su podaci o Računu dobiti i gubitka poduzetnika Zračna luka Osijek d.o.o. u razdoblju od 2006. do 2008.

Tabela 1. RAČUN DOBITI I GUBITKA ZA RAZDOBLJE 2006. – 2008.

|  |  |  |  |  |  |  |
| --- | --- | --- | --- | --- | --- | --- |
| R. br. | Račun dobiti i gubitka | 2006. | 2007. | Indeks 07./06. | 2008. | Indeks 08./07. |
| 1. | Poslovni prihodi | 2.473.866 | 2.029.788 | 82,05 | 2.776.773 | 136,80 |
| 2. | Financijski prihodi | 4.705.568 | 4.517.478 | 96,00 | 7.261.653 | 160,75 |
| 3. | Izvanredni prihodi | 136.428 | 104.250 | 76,41 | 43.741 | 41,96 |
| 4. | Ukupni prihodi | 7.315.862 | 6.651.516 | 90,92 | 10.082.167 | 151,58 |
| 5. | Poslovni rashodi | 8.693.378 | 9.182.055 | 105,62 | 9.918.191 | 108,02 |
| 6. | Financijski rashodi | 326.622 | 382.083 | 116,98 | 555.017 | 145,26 |
| 7. | Izvanredni rashodi | 0 | 0 | - | 9.711 | - |
| 8. | Ukupni rashodi | 9.025.000 | 9.564.138 | 105,97 | 10.482.919 | 109,61 |
| 9. | Dobit / gubitak | -1.709.138 | -2.912.622 | 170,41 | -400.753 | 13,76 |

Izvor: Dokumentacija poduzetnika Zračna luka Osijek d.o.o.

Obrada: Agencija za zaštitu tržišnog natjecanja

Iz Tabele 1. proizlazi da je poduzetnik, zbog uvedenih letova zračnog prijevoznika Germanwings, iz Savezne Republike Njemačke, u 2008. ostvario bitno bolje rezultate poslovanja, međutim poduzetnik i dalje posluje s gubitkom. Naime, poduzetnik je u 2008. ostvario 36 posto veće poslovne prihode u odnosu na 2007., čemu je najviše doprinijelo uvođenje nove linije zračnog prijevoznika Germanwings. Međutim, istovremeno su rasli i poslovni i financijski rashodi. Slijedom navedenog poduzetnik nije bio u mogućnost iz poslovnih prihoda pokriti troškove poslovanja, a što dokazuje i gubitak u 2008.

Gubitak koji je poduzetnik ostvario i u prethodnim godinama, dokazuje da isti ne može vlastitim sredstvima pokrivati sve troškove poslovanja, pogotovo one koji proizlaze iz obveze obavljanja službe od općeg ekonomskog interesa.

U cilju izračuna naknade za obavljanje usluge od općeg gospodarskog interesa, kao osnovica uzeta je u obzir projekcija poslovnih rezultata poduzetnika u razdoblju od 2009. do 2013. Navedeni podaci prikazani su na način da su odvojene aktivnosti koje se smatraju sekundarnim od osnovnih za koje se može dodijeliti subvencija, jer predstavljaju službu od općeg gospodarskog interesa.

Planirani prihodi i rashodi poduzetnika Zračna luka Osijek d.o.o., prikazani su u Tabeli 2. a temeljem ukupno ostvarenog gubitka određena je subvencija za svaku pojedinu godinu u razdoblju od 2009. do 2013., kao što je prikazano u Tabeli 3.

Tabela 2. PROJEKCIJA RAČUNA DOBITI I GUBITKA ZA RAZDOBLJE 2009.-2013. I PRIPADAJUĆIH IZNOSA NAKNADE ZA OBAVLJANJE USLUGE OD OPĆEG GOSPODARSKOG INTERESA

|  |  |  |  |  |  |  |
| --- | --- | --- | --- | --- | --- | --- |
| R.  br | Račun dobiti i gubitka | 2009. | 2010. | 2011. | 2012. | 2013. |
| 1. | Prihodi osnovne djelatnosti | 1.772.336 | 2.373.525 | 4.335.883 | 5.520.611 | 5.796.641 |
| 2. | Varijabilni troškovi osnovne djelatnosti | 111.667 | 141.840 | 168.661 | 182.071 | 182.071 |
| 3. | Fiksni troškovi osnovne djelatnosti | 7.245.153 | 7.684.822 | 8.151.173 | 8.645.825 | 9.170.494 |
| 4. | Gubitak iz osnovne djelatnosti | -5.584.454 | -5.453.138 | -3.983.951 | -3.307.285 | -3.555.923 |
| 5. | Prihodi sekundarne djelatnosti | 2.916.355 | 3.876.985 | 4.817.595 | 5.084.352 | 4.808.321 |
| 6. | Troškovi sekundarne djelatnosti | 1.472.691 | 1.901.635 | 2.428.651 | 2.470.002 | 1.913.059 |
| 8. | Dobit iz sekundarne djelatnosti | 1.443.664 | 1.975.350 | 2.388.943 | 2.614.350 | 2.895.262 |
| 9. | Gubitak (iznos naknade za usluge) | -4.140.789 | -3.477.788 | -1.595.008 | -692.935 | -660.662 |

Izvor: Dokumentacija poduzetnika Zračna luka Osijek d.o.o.

Obrada: Agencija za zaštitu tržišnog natjecanja

Projekcija očekivanih godišnjih prihoda i rashoda na osnovu koje su izračunati iznosi naknade za obavljanje usluge od općeg ekonomskog interesa sadrži sljedeću strukturu ukupnih prihoda i rashoda:

1) Ukupni prihodi:

a) prihodi od osnovne djelatnosti (prihodi od prihvata i otpreme zrakoplova, prihodi od usluga, prihodi od prihvata i otpreme te manipulacije cargo zrakoplova (inozemni prihodi), prihodi od usluga (GW pristojba) te ostali prihodi),

b) izvanredni prihodi, te

c) financijski prihodi.

2) Ukupni rashodi:

a) rashodi od osnovne djelatnosti (troškovi materijala i sirovina, troškovi energije i goriva, otpis sitnog inventara, troškovi tekućeg održavanja, amortizacija, komunalne usluge, troškovi bruto-plaća, naknade troškova radnika, troškovi intelektualnih i zdravstvenih usluga, troškovi za ostale usluge, naknade za bankarske usluge i usluge platnog prometa, premije osiguranja, porezi i doprinosi na druga javna davanja koji ne ovise o rezultatu te ostali troškovi poslovanja),

b) izvanredni rashodi i vrijednosno usklađivanje, te

c) financijski rashodi.

Projekcija poslovanja odnosno prihoda i rashoda koji proizlaze iz otvorenosti poduzetnika Zračne luke Osijek d.o.o. odnosno obveze obavljanja usluge od općeg ekonomskog interesa temelje se na postojećim ugovorima i poslovnim planovima Zračne luke Osijek d.o.o.

Naime, navedeni poduzetnik trenutno posluje s nacionalnim zračnim prijevoznikom Croatia Airlines d.d. koji održava jednom tjedno linije iz Zračne luke Osijek za Zagreb i Split u ljetnoj sezoni lipanj – kolovoz te zračnim prijevoznikom Germanwings s kojim je na snazi ugovor za održavanje linije Osijek – Köln, ali samo tijekom ljetne sezone. Trenutno se pregovara o proširenju linije Osijek-Split na cijelu godinu, uvođenju charter linije iz Dubrovnika jednom tjedno, koji je planiran za sredinu svibnja 2009., dok se očekuje i nastavak letova koje preko zračne luke Osijek obavlja poduzenik Žito d.o.o., sa sjedištem u Osijeku (letovi se odnose na prijevoz stoke).

Također, od 6. svibnja 2009., uvedena je i nova zračna linija irskog zračnog prijevoznika Ryanair, između zračne luke Frankfurt-Hahn i Zračne luke Osijek, a koja se će se, također, održavati dva puta tjedno, što je utvrđeno uvidom na službene web-stranice poduzetnika Zračna luka Osijek d.o.o., [www.osijek-airport.hr](http://www.osijek-airport.hr).

Tabela 3. IZNOS NAKNADE ZA OBAVLJANJE USLUGE OD OPĆEG GOSPODARSKOG INTERESA ZA POJEDINU POSLOVNU GODINU IZNOSI:

|  |  |  |  |  |  |
| --- | --- | --- | --- | --- | --- |
| Godina | 2009. | 2010. | 2011. | 2012. | 2013. |
| Iznos naknade | 4.140.789,00 | 3.477.788,00 | 1.595.000,00 | 692.935,00 | 660.662,00 |

Izvor: Dokumentacija poduzetnika Zračna luka Osijek d.o.o.

Obrada: Agencija za zaštitu tržišnog natjecanja

Iz Tabele 3. vidljivo je da iznos naknade ne premašuje iznos koji je nužan za pokrivanje troškova poduzetnika Zračna luka Osijek d.o.o. nastalih uslijed obveze pružanja usluga od općeg gospodarskog interesa, uzimajući u obzir sve relevantne prihode i razumnu dobit od obavljanja tih usluga. Također, iznos naknade svake godine se smanjuje, jer se predviđa sve uspješnije poslovanje poduzetnika odnosno da će poduzetnik biti u mogućnosti veći dio svojih troškova pokriti iz vlastitih izvora. Naime, prema prikazanoj projekciji gubitak ostvaren iz osnovne djelatnosti koja čini uslugu od općeg ekonomskog interesa određenu Odlukom od 20. veljače 2009. i Odlukom o dopunama, se smanjuje, dok se dobit iz sekundarne djelatnosti povećava,

4. Odluka Vijeća za zaštitu tržišnog natjecanja

Vijeće za zaštitu tržišnog natjecanja (dalje: Vijeće) razmatralo je zahtjev Ministarstva na svojoj 15. sjednici, održanoj 25. svibnja 2009. Pri donošenju odluke, Vijeće je uzelo u obzir cjelokupnu dostavljenu dokumentaciju.

Naime, Vijeće je prvenstveno trebalo utvrditi je li naknada koja se odnosi na pokriće operativnih troškova nastalih uslijed ostvarenih većih rashoda u odnosu na prihode poduzetnika Zračna luka Osijek d.o.o. za razdoblje od 2009. do 2013., potrebnih za obavljanje usluge od općeg gospodarskog interesa, predstavlja državnu potporu iz članka 3. stavka 1. ZDP-a.

Prilikom utvrđivanja predstavljaju li sredstva za pokriće troškova poslovanja poduzetnika državnu potporu, Vijeće je razmotrilo jesu li ispunjeni svi uvjeti iz članka 3. stavka 1. ZDP-a, odnosno je li riječ o transferu državnih sredstva, predstavljaju li sredstva potporu koja korisniku potpore donose ekonomsku prednost koju isti ne bi ostvario kroz svoje redovno i normalno poslovanje; je li se predložena sredstva dodjeljuju korisniku na selektivnoj osnovi; je li dodjelom predloženih sredstva postoji mogućnost narušavanja tržišnog natjecanja, davanjem prednosti na tržištu korisniku državne potpore osobiti u mjeri u kojoj to može utjecati na ispunjenje međunarodno preuzetih obveza Republike Hrvatske koje proizlaze iz Sporazuma o stabilnosti i pridruživanju (»Narodne novine»- Međunarodni ugovori, broj 14/01, 14/04, 1/05 i 7/05;).

U konkretnom slučaju, utvrđeno je da naknada predstavlja državnu potporu, jer su ispunjeni svi uvjeti iz članka 3. stavka 1. ZDP-a.

Međutim, u točki 35. Priopćenja Komisije navedeno je da bez obzira na ispunjenje svih uvjeta prema kojima se naknada smatra državnom potporom, prema presudi Europskog suda u slučaju Altmark, koja čini presedan u tom pogledu, naknada za obavljanje usluga od općeg gospodarskog interesa ne predstavlja državnu potporu pod pretpostavkom ispunjenja dolje navedena četiri uvjeta, a koji su navedeni u rečenoj točki 35. Priopćenja Komisije:

a) poduzetniku koji prima naknadu mora zaista biti povjereno ispunjavanje konkretnih javnih

usluga i te usluge moraju biti jasno određene,

b) parametri na osnovi koji se naknada obračunava moraju se unaprijed utvrditi na objektivan i transparentan način,

c) naknada ne smije prelaziti ono što je potrebno za pokrivanje svih ili dijela troškova nastalih pri izvršavanju obveza javne usluge, uzimajući u obzir relevantne primitke i razumne dobiti za izvršenje tih obveza, te

d) ukoliko poduzetnik koji treba izvršavati obveze javnih usluga, u konkretnom slučaju, nije odabran u skladu s postupkom javne nabave koji bi omogućio odabir ponuditelja koji bi takve usluge mogao pružiti po najpovoljnijim uvjetima, visina potrebne naknade mora se odrediti na temelju analize troškova koji bi pri izvršavanju tih obveza nastali u tipičnom poduzetniku kojim se dobro upravlja, uzimajući u obzir relevantne prihode i razumnu dobit od izvršavanja tih obveza.

Vijeće je, primjenom navedenih uvjeta iz presude Altmark na poduzetnika Zračna luka Osijek d.o.o., utvrdilo da četvrti uvjet nije ispunjen jer poduzetnik za obavljanje službe od općeg gospodarskog interesa nije izabran putem javnog natječaja već temeljem Zakona o zračnim lukama, što je dodatno potvrđeno i Odlukom od 20. veljače 2009. odnosno Odlukom o dopunama. Također, Vijeće je utvrdilo da visina naknade/kompenzacije nije određena temeljem analize troškova koji bi pri izvršavanju istih obveza nastali u tipičnom poduzetniku kojim se dobro upravlja.

Budući da naknada koje se odnosi na obavljanje službe od općeg gospodarskog interesa predstavlja državnu potporu, članak 4. stavak 1. ZDP-a propisuje opću zabrana davanja državnih potpora koje narušavaju ili bi mogle narušiti tržišno natjecanje davanjem prednosti na tržištu korisnicima državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su člankom 4. stavkom 2. i 3. ZDP-a propisana izuzeća od opće zabrane.

Vijeće je zatim trebalo utvrditi postoji li mogućnost primjene izuzeća temeljem članka 4. stavka 3. točke e) ZDP-a, koji se odnosi se na državne potpore pravnim i fizičkim osobama kojima je na temelju posebnih propisa povjereno obavljanje službe od općeg gospodarskog interesa ili utvrđeno isključivo pravo obavljanja određene djelatnosti bez kojih bi državnih potpora bili onemogućeni u obavljanju i provedbi povjerenih im zadaća, a uz uvjet da državne potpore predstavljaju isključivo naknadu za obavljanje i provedbu tih zadaća.

Da bi se na državne potpore za obavljanje usluga od općeg gospodarskog interesa u obliku subvencija namijenjenih poduzetniku Zračna luka Osijek d.d., koje čine operativnu potporu moglo primijeniti izuzeće iz članka 4. stavka 3. točke e) ZDP-a, potrebno je ispuniti uvjete navedene u člancima 4., 5. i 6. Odluke Komisije sadržane u Odluci o objavljivanju pravila o državnoj potpori u obliku naknade za javne usluge, kako to proizlazi iz točke 41. i 63. Priopćenja Komisije, sadržanog u Odluci o objavljivanju pravila o potpori u prometu.

Sukladno članku 4. Odluke Komisije, pojedinom poduzetniku povjerava se obavljanje usluge od općeg gospodarskog interesa, temeljem jednog ili više službenih akata, koji moraju sadržavati sljedeće elemente:

a) narav javne usluge i trajanje obveza pružanja javne usluge; b) poduzetnike i područje na koje se odnosi; c) narav bilo kakvog isključivog ili posebnog prava dodijeljenog poduzetniku; d) parametre za obračun, nadzor i kontrolu naknada, te e) dogovore u svezi s izbjegavanjem ili povratom prekomjerne naknade.

Nadalje, u članku 5. Odluke Komisije, između ostalog, propisane su odredbe o iznosu naknade za obavljanje službe od općeg gospodarskog interesa, dok je u članku 6. Odluke Komisije propisan nadzor u cilju izbjegavanja prekomjerne naknade.

Odlukom od 20. veljače 2009. i Odlukom o dopuni, točno su određene usluge od općeg gospodarskog interesa, čije je obavljanje povjereno poduzetniku Zračna luka Osijek d.o.o., a koje se odnose na pružanje usluga vezanih uz poslove i operacije posluživanja zračnog prometa za razdoblje od 2009. do 2013., kako je to opisano u točki 3.2. obrazloženja ovog rješenja, te su ispunjeni uvjeti iz članka 4. točke a), b) i c) Odluke Komisije.

Također, u članku 5. Odluke Komisije, navodi se da iznos naknade ne premašuje iznos koji je nužan za pokrivanje troškova koji su nastali prilikom izvršavanja obveze pružanja javnih usluga, uzimajući u obzir relevantne prihode i razumnu dobit prilikom ispunjavanja navedenih obveza. Naknada mora biti iskorištena za obavljanje usluge od općeg gospodarskog interesa, ne dovodeći u pitanje sposobnost poduzetnika da ostvari i razumnu dobit.

U točki III.c. i III. d. Odluke o dopunama određeni su parametri za obračun, nadzor i kontrolu naknade za obavljanje usluge od općeg gospodarskog interesa, kako je to opisano u točki 3.2. obrazloženja ovog rješenja. Ujedno, predviđen je i konačni obračun naknade troškova nastalih obavljanjem usluge od općeg gospodarskog interesa.

Iznos naknade uključuje sve pogodnosti koje odobri država ili koje poduzetnik stekne iz državnih izvora, neovisno o njihovom obliku. Razumna dobit uzima u obzir cjelokupno ili dio povećanja produktivnosti koje je poduzetnik postigao tijekom dogovorenog razdoblja, a da pritom nije smanjio kvalitetu usluga koje mu je povjerena od strane države, te se smatra da je ispunjen uvjet iz članka 4. točke d) i članka 5. Odluke o potporama za jave usluge.

Točkom III.d. Odluke o dopunama, opisanom u točki 3.2. obrazloženja ovog rješenja, utvrđeno je da, ukoliko iznos prekomjerne naknade ne premašuje 10 posto od iznosa godišnje naknade, takav će se iznos u opravdanim slučajevima moći prenijeti u slijedeću poslovnu godinu, a za visinu tih sredstava poduzetniku će se umanjiti iznos sredstava za iduću poslovnu godinu.

S obzirom na mogućnost isplate prekomjerne naknade za obavljanje usluga od općeg gospodarskog interesa poduzetniku, u članku 6. Odluke Komisije, utvrđeno je da je potrebno osigurati da ne dođe do isplate prekomjerne naknade, jer bi se takav iznos mogao smatrati nesukladnom državnom potporom.

U tom smislu, Vijeće je utvrdilo da je u točki III.d. Odluke o dopuni, predviđeno da iznos financijskih sredstva za pokriće operativnih troškova ne smije premašiti iznos koji je minimalno potreban za pokrivanje troškova nastalih obavljanjem usluga od općeg gospodarskog interesa, uzimajući u obzir sve dozvoljene rashode i razumnu dobit, te se smatra da su ispunjeni uvjeti iz članka 4. točke e) i članka 6. Odluke Komisije.

Slijedom navedenog, Vijeće je u postupku odlučilo da je na državne potpore u obliku subvencije koja će biti dodijeljena poduzetniku Zračna luka Osijek d.o.o. i to u iznosu od 4.140.789,00 kuna za 2009., 3. 477,788,00 kuna za 2010., 1.595.000,00 kuna za 2011., 692.935,00 kuna za 2012. i 660.662,00 kuna za 2013., moguće primijeniti izuzeće iz članka 4. stavka 3. točke e) ZDP-a koje se odnosi na državne potpore namijenjene obavljanju usluga od općeg gospodarskog interesa, jer se iste smatraju naknadom za obavljanje javne službe, stoga je odlučeno kao u točki I. izreke ovog rješenja.

Iz članka 5. stavka 5. Odluke Komisije proizlazi da ukoliko pojedini poduzetnik obavlja djelatnosti, koja se ne smatraju uslugom od općeg gospodarskog interesa, da se u tom slučaju na internim knjigovodstvenim računima odvojeno prikazuju troškovi i prihodi povezani s uslugom od općeg gospodarskog interesa od troškova ostalih usluga, s sve to temeljem unaprijed određenih parametara, koji služe za razvrstavanje takvih troškova i prihoda, kako je i predviđeno točkom VI. Odluke od 20. veljače 2009.

S obzirom da je u konkretnom slučaju riječ o subvencijama koje predstavljaju naknadu troškova za obavljanje usluge od općeg gospodarskog interesa, poduzetnik Zračna luka Osijek d.o.o. u obvezi je voditi posebnu evidenciju i izrađivati godišnje konačne obračune ostvarenih troškova nastalih obavljanjem službe od općeg gospodarskog interesa u predviđenom razdoblju od 2009. do 2013., a Ministarstvo će voditi računa da ne dođe do prekomjerne kompenzacije troškova.

Imajući u vidu nadzor u cilju izbjegavanja prekomjerne naknade iz članka 6. Odluke Komisije, Agencija je temeljem Odluke Vijeća, primjenom članka 13. stavka 3. ZDP-a, naložila posebne uvjete i rokove za provedbu državne potpore, koji su u konkretnom slučaju potrebni kako bi se osiguralo da potpora dodijeljena poduzetniku u stvarnosti ne dovede do prekomjerne naknade, te je odlučeno kao u točki II. izreke ovog rješenja.

Dokaz o vođenju zasebnog knjigovodstva, konačni obračun troškova nastalih obavljanjem službe od općeg gospodarskog interesa za razdoblje od 2009. do 2013. te financijska izvješća, Ministarstvo je u obvezi dostavljati Agenciji najkasnije do 30. travnja tekuće godine za prošlu godinu. Stoga je primjenom članka 13. stavka 3. ZDP-a odlučeno kao u točki III. izreke ovog rješenja.

Sukladno odredbi članka 18. ZDP-a, rješenja Agencije iz članka 13. ZDP-a objavljuju se u »Narodnim novinama».

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2009-04/01

Urbroj: 580-03-2009-43-005

Zagreb, 25. svibnja 2009.

Predsjednica
Vijeća za zaštitu tržišnog natjecanja
mr. sc. Olgica Spevec, v. r.

Rješenje, NN 81/2009-1961